Valtuustoaloite: Synnyttäneille äideille 6 kuukauden ilmainen kausikortti kuntosalille ja uimahalliin vuodesta 2027 alkaen

Kiuruveden tulee profiloitua lapsiystävällisempänä kuntana ja tämä vaatii panostuksia perheisiin. Kiuruveden kaupungissa syntyvyys on ollut laskussa (46 lasta vuonna 2025). Kiuruveden Kristillisdemokraatit haluavat tehdä aloitteen synnyttäneille äideille 6 kuukauden ilmaisesta kuntosali- ja uimakortista. Tällä hetkellä perhevapaalla olevat äidit eivät saa alennusta uimahallilipuista (työttömät, opiskelijat ja eläkeläiset saavat) tai kausikorteista. 

Myönnettävä liikuntakortti tukisi hyvin synnytyksen jälkeistä palautumista sekä vauva-arjessa jaksamista. Kaupungilla on vastuu kuntalaisten hyvinvointia edistävässä työssä ja voimassa olevan kaupunkistrategian mukaan ”Panostamme siihen, että Kiuruvesi on aidosti perheystävällinen maaseutukaupunki.”

Aloite tulee huomioida talousarvion 2027 valmistelussa varaten kuntosali- ja uimahallikorttiin rahaa 50 synnyttävälle äidille. Kaupungin tukemasta synnyttäneiden äitien 6 kuukauden ilmaisesta kausikortista toivotaan pitkäjänteistä kaupungin tukea, varaten vuosittain määräraha tähän, kädenojennuksena lapsiperheille kannustaen heitä asumaan Kiuruvedellä. Perheystävällisyys lisää kaupungin pito- ja vetovoimaa.

